વસાહતની સત્તાનું હસ્તાંતરણ થવાને કારણે આમ થયું હતું. માત્ર નિયમપાલન માટેનો હાથો બની રહેવાને બદલે, એસએસ હવે પોતે જ નીતિ ઘડનારની ભૂમિકા અદા કરી રહ્યું હતું, અને જૂનની ધધખતી ગરમીમાં યહૂદી પોલીસ પણ હવે પોતાનો રંગ બદલી રહી હતી! વસાહત પાસેથી પસાર થતી વેળાએ ઓસ્કરને અગાઉ બારીઓમાં કાચ જડવાનું કામ કરતા સાયમક સ્પાઇરા નામના એક માણસની ઝલક જોવા મળી હતી. સાયમક હવે યહૂદી મંડળમાં એક શક્તિશાળી અધિકારી હતો. રૂઢિચુસ્ત વાતાવરણમાંથી આવતા સ્પાઇરાનો ભૂતકાળ અને તેના સ્વભાવને કારણે યહૂદી સભામાં હજુ સુધી ચીટકી રહેલા યહૂદી ઉદારમતવાદીઓ પ્રત્યે તે અણગમો ધરાવતો હતો. આર્થર રોઝનવિગને બદલે, છેક નદી પારથી અન્ટરસ્ટર્મફ્યૂહરર બ્રાન્ટ અને એસએસ મુખ્યાલય તરફથી તેને કામ સોંપવામાં આવતું હતું. બ્રાન્ટને મળ્યા પછી, વધારે જાણકારી અને વધારે સત્તા સાથે એ વસાહતમાં પાછો ફર્યો હતો. બ્રાન્ટે યહૂદી પોલીસની રાજકીય પાંખ ખોલીને તેના વડા તરીકેની જવાબદારી સ્પાઇરાને સોંપી હતી. પોતાના ઘણા મિત્રોને તેણે એ પાંખમાં નોકરી આપી હતી. લશ્કરી ટોપી અને ઓળખપટ્ટીથી આગળ વધીને તેમના ગણવેશમાં રાખોડી શર્ટ, લશ્કરી ચોરણી, બદામી પટ્ટો અને ચમકતા એસએસ બૂટને સ્થાન મળ્યું હતું.